A mobilszolgáltatók nagy része gigabájtokban méri a használatot, a Vodafone azonban kitalált egy másik módszert, és lehetőséget teremt arra, hogy úgy vegyünk magunknak mobilnetet, mintha tévés műsorcsomagokra fizetnénk elő.

A Vodafone Pass bérletek közül hazánkban eddig a közösségi szolgáltatásokhoz való Social Pass és a csevegőappokhoz való Connect Pass volt elérhető, ám most bővítik a tematikusan korlátlan csomagoknak a körét.

Az alábbi csomagok érhetők el november 15-től a Vodánál, és az itt felsorolt szolgáltatásoknak a használatát teszik lehetővé adatforgalmi díj nélkül:

Social Pass: Facebook, Instagram, Twitter és Pinterest (1124 Ft)

Connect Pass: Viber, WhatsApp, Messenger (3372 Ft)

Video Pass: Youtube, Netflix, HBO Go, Amazon Video (3372 Ft)

Music Pass: Apple Music, Soundcloud, Spotify, Deezer, Tidal, Class FM (1124 Ft)

A netsemlegesség elvei alapján elvileg problémás lehetne a szolgáltatásokat így kínálni, de a Vodafone két megelőző lépéssel próbálja elkerülni a hatóságok szigorát.

Ezek a Pass csomagok csak addig használhatók korlátlanul, amíg az előfizetőnek van valamilyen minimális általános adatkerete. Így lehetőség van ennek a terhére – értsd: nem korlátlanul – más appokat is használni. A fentieken túl például Signalban, Telegraphban vagy Snapchaten is lehet csevegni, amelyek nincsenek benne a Connect Pass kínálatában. Ez persze nem a legjobb megoldás, mindenki tudja, hogy azt a szolgáltatást használják többen, amelynél alacsonyabbak a költségek.

Ezen a helyzeten próbál javítani a Vodafone partnerprogramja. Ebben bárkinek lehetővé teszik, hogy csatlakozzon egy témájába vágó csomaghoz, és ugyanúgy forgalmi díj nélkül használható legyen, mint a már bekerült riválisok.

Ha összeadjuk a Pass csomagok árát, akkor kiderül, hogy összesen 8992 forintért lehet a korlátozott típusú tartalmakat korlátlan mennyiségben fogyasztani. Ehhez viszont még hozzá kell adni valamilyen alap netcsomag árát is, ami körülbelül háromezer forintból úszható meg, attól függően, hogy telefonálásra is alkalmas, vagy pusztán mobilnetes csomagot választunk.

A végösszeg tehát alulról súrolja a 12 ezer forintos havi kiadást.

A Vodafone azonban nemcsak a hazai hálózaton ad korlátlan használatot a Pass csomagokban, hanem az EU területén is.

Ennek annyi a feltétele, hogy a felhasználónak legyen még uniós roamingra elhasználható általános adatkerete. Így már valamivel jobban hangzik az ajánlat, ha sokat járunk külföldre.

Aki viszont többet van idehaza, annak vagy érdemes inkább egy nagyobb, pár tíz gigabájtos adatcsomagra előfizetnie, vagy keresni egyet más szolgáltatónál. A Telenornál például két darab korlátlan Hello Data alapcsomagra elő lehet fizetni 12 ezer forintból.